**Ministru kabineta noteikumu projekta “Grozījumi Ministru kabineta 2012. gada 16. oktobra noteikumos Nr. 709 “Noteikumi par pedagoģiski medicīniskajām komisijām”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | Ministru kabineta noteikumu projekts „Grozījumi Ministru kabineta 2012. gada 16. oktobra noteikumos Nr. 709 “Noteikumi par pedagoģiski medicīniskajām komisijām”” (turpmāk – projekts) izstrādāts, lai noteiktu valsts un pašvaldību pedagoģiski medicīnisko komisiju informācijas sistēmas (turpmāk - valsts un pašvaldību komisiju informācijas sistēma) saturu, tās izveidošanas, uzturēšanas un aktualizācijas kārtību. Paredzēts, ka projekts stāsies spēkā Oficiālo publikāciju un tiesiskās informācijas likumā noteiktajā kārtībā. |

|  |
| --- |
| **I Tiesību akta projekta izstrādes nepieciešamība** |
| 1. | Pamatojums | Projekts izstrādāts, pamatojoties uz Vispārējās izglītības likuma 4. panta 6., 8. un 8.1 punktu.Projekts izstrādāts, lai nodrošinātu 2018. gada 21. jūnijā Saeimā pieņemtajā likumā “Grozījumi Vispārējās izglītības likumā” noteikto, ka Ministru kabinets nosaka valsts un pašvaldību komisiju informācijas sistēmas saturu, tās izveidošanas, uzturēšanas un aktualizācijas kārtību. Minētais likums nosaka arī to, ka valsts un pašvaldību komisiju informācijas sistēmā apkopo ziņas par valsts un pašvaldību pedagoģiski medicīnisko komisiju atzinumiem. Papildus valsts un pašvaldību komisiju informācijas sistēmā iekļauj ziņas par izglītojamā pedagoģiskās un psiholoģiskās izpētes rezultātiem, datus par izglītojamā veselības stāvokli un nepilngadīga izglītojamā likumisko pārstāvi, kurš piedalās komisijas sēdē. Valsts un pašvaldību komisiju informācijas sistēmu veido un izmanto atbilstoši normatīvajiem aktiem, kas regulē fizisko personu datu aizsardzību.Projekts sekmēs “Izglītības attīstības pamatnostādnēs 2014. – 2020. gadam” (skat. https://m.likumi.lv/doc.php?id=266406), kas apstiprinātas Saeimas 2014. gada 22. maija sēdē (turpmāk - Izglītības attīstības pamatnostādnes 2014. – 2020. gadam), definētā virsmērķa īstenošanu – kvalitatīva un iekļaujoša izglītība personības attīstībai, cilvēku labklājībai un ilgtspējīgai valsts izaugsmei – ietvaros veicināt iekļaujošas izglītības sistēmas attīstību, sasniedzot virsmērķī noteiktos uzdevumus, veicinot savlaicīga atbalsta nodrošināšanu mācību procesā izglītojamajiem ar speciālām vajadzībām. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd spēkā esošie Ministru kabineta 2012. gada 16. oktobra noteikumi Nr. 709 “Noteikumi par pedagoģiski medicīniskajām komisijām” (turpmāk – noteikumi Nr.709), nosaka valsts pedagoģiski medicīniskās komisijas un pašvaldību pedagoģiski medicīnisko komisiju (turpmāk - valsts un pašvaldību komisijas) kompetenci, profesionālās prasības valsts un pašvaldību komisiju locekļiem, kā arī kritērijus, pēc kuriem izvērtē un iesaka izglītojamā speciālajām vajadzībām atbilstošu izglītības programmu.Saskaņā ar noteikumu Nr.709 2. un 3.punktu valsts un pašvaldību komisiju kompetencē ir sniegt atzinumu par atbilstošu izglītības programmu izglītojamajiem ar speciālām vajadzībām (turpmāk - atzinums). Izsniegtajam atzinumam ir ieteikuma statuss, kuru izglītojamā likumiskie pārstāvji vai pilngadīgs izglītojamais var iesniegt izglītības iestādē atbilstošas izglītības programmas īstenošanai un nepieciešamo atbalsta pasākumu izglītības procesā saņemšanai. Šobrīd, ja nepilngadīgā izglītojamā likumiskais pārstāvis vai pilngadīgs izglītojamais, saņemto atzinumu izglītības iestādē neiesniedz, izglītības iestāde nav informēta, par izglītojamam nepieciešamo atbalstu un izglītības iestāde nevar nodrošinātu kvalitatīvus izglītības pakalpojumus atbilstoši izglītojamā speciālajām vajadzībām.Valsts izglītības satura centrs no 2011. gada līdz 2013. gadam īstenoja Eiropas Sociālā fonda projektu “Izglītojamo ar funkcionāliem traucējumiem atbalsta sistēmas izveide” (Nr.2010/0330/1DP/1.2.2.4.1/10/IPIA/ VIAA/001), kura ietvaros tika izstrādāta vienota elektroniska sistēma valsts un pašvaldību komisijām, kurā tiek ievadīti dati par katru izglītojamo, kurš ir apmeklējis valsts un pašvaldību komisiju, viņa likumisko pārstāvi, kā arī informācija par valsts un pašvaldību komisijas ieteikto izglītības programmu, atbalsta pasākumiem, laiku, kad nepieciešams atkārtoti saņemt atzinumu. Tādējādi projekts ir izstrādāts, lai nodrošinātu tiesisko regulējumu valsts un pašvaldību komisiju informācijas sistēmas izmantošanai atzinumu sagatavošanai par atbilstošu izglītības programmu vai atbalsta pasākumu nepieciešamību mācību procesā un valsts pārbaudes darbos.Lai nodrošinātu valsts un pašvaldību komisiju informācijas sistēmas darbību valsts un pašvaldību komisijām, nepieciešams apstrādāt fizisko personu datus, kas ļaus identificēt personu, un datus, kas sniedz informāciju par personas veselību. Šādu datu apstrāde paredzēta Vispārējās izglītības likuma 4. panta 8.1 punktā un tā ir nepieciešama normatīvajos aktos valsts un pašvaldību komisijai un izglītības iestādei noteikto pienākumu veikšanai.Valsts un pašvaldību komisiju kompetence jau ir noteikta noteikumos Nr. 709 un projekts paredz noteikt, ka valsts un pašvaldību komisiju informācijas sistēmas mērķis ir nodrošināt nepieciešamās informācijas apkopojumu atzinuma sniegšanai. Valsts un pašvaldību komisijas par izglītojamo apstrādā tikai tos datus, kas nepieciešami atzinuma sniegšanai un to nav iespējams nodrošināt ar citiem personu tiesības mazāk ierobežojošiem līdzekļiem. Projekts paredz, ka Valsts izglītības satura centrs kā valsts un pašvaldību komisiju informācijas sistēmas pārzinis nodrošina sistēmas apritē esošās informācijas drošības pasākumu īstenošanu un piekļuvi sistēmai tikai identificētiem sistēmas lietotājiem. Dati no valsts un pašvaldību komisiju informācijas sistēmas tiek publicēti atvērto datu veidā Valsts izglītības satura centra tīmekļvietnē, piemēram, gada publiskajā pārskatā, ievērojot nosacījumu, ka publicētā informācija nesniedz iespēju identificēt konkrētas personas. Projekts paredz arī, ka informācija par atzinumu tiek nodota Valsts izglītības informācijas sistēmai (turpmāk – VIIS), lai izglītības iestādēm tiktu sniegta korekta informācija par izglītojamiem, kuriem izglītības procesā nepieciešams papildu atbalsts un mācību satura pielāgošana. Izglītojamo tiesības saņemt izglītību atbilstoši viņu spējām nosaka Bērnu tiesību aizsardzības likuma 11. panta 1.punkts. Savukārt valstij ir pienākums nodrošināt visiem bērniem šādas iespējas - saskaņā ar Vispārējās izglītības likuma 11. panta otrās daļas trešo punktu vispārējās izglītības iestādes vadītājs ir atbildīgs par izglītojamo speciālo vajadzību apzināšanu un viņu izglītošanu atbilstoši speciālās izglītības programmām. Saskaņā ar minētā likuma 53. panta otro daļu atbilstošu atbalsta pasākumu pieejamību izglītojamajiem ar speciālām vajadzībām, kuri uzņemti vispārējās izglītības programmā, nodrošina izglītības iestāde. Izglītības iestāde katram uzņemtam izglītojamajam ar speciālām vajadzībām izstrādā individuālu izglītības programmas apguves plānu.Fiziskas personas datu, kas attiecas uz veselību, apstrādes mērķis konkrētajā gadījumā izriet arī no iepriekš minēto likumu normām, tas ir, lai izglītības iestādes izglītojamajiem ar speciālajām vajadzībām nodrošinātu izglītību atbilstoši viņu spējām, kā arī no projekta, kurā ir noteikts tas minimālais informācijas apjoms, kas nepieciešams izglītības iestādēm minēto valsts pārvaldes uzdevumu veikšanai.Kā konstatēts Izglītības attīstības pamatnostādnēs 2014. – 2020. gadam, bērniem un jauniešiem ar speciālām vajadzībām netiek nodrošināts pietiekams atbalsts izglītības iegūšanas procesā, līdz ar to projektā paredzētais personas tiesību ierobežojums atbilst neatliekamai sociālai vajadzībai – integrēt izglītojamos ar speciālām vajadzībām vispārējās izglītības sistēmā. Iemesls, kādēļ paredzēts veikt personas datu apstrādi - nododot valsts un pašvaldību komisiju informācijas sistēmas datus par atzinumu VIIS - ir praksē radusies situācija, kad izglītojamo likumiskie pārstāvji vai izglītojamie, kuri sasnieguši pilngadību ne vienmēr iesniedz atzinumus izglītības iestādē un neievēro Izglītības likuma 58. panta pirmās daļas 4.punktā un Ministru kabineta 2015. gada 13. oktobra noteikumu Nr.591 “Kārtība, kādā izglītojamie tiek uzņemti vispārējās izglītības iestādēs un speciālajās pirmsskolas izglītības grupās un atskaitīti no tām, kā arī pārcelti uz nākamo klasi” 6.4.apkšpunktā noteiktos pienākumus. Paredzētais personas tiesību ierobežojums ir samērīgs ar sasniedzamo leģitīmo mērķi, jo sabiedrības ieguvums no efektīvas valsts politikas iekļaujošās izglītības jomā būs lielāks par indivīda iespēju ierobežojumu iesniegt vai neiesniegt atzinumu izglītības iestādē. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts izglītības satura centrs un Izglītības un zinātnes ministrija. |
| 4. | Cita informācija | Nav. |

|  |
| --- |
| **II Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Izglītojamie ar speciālām vajadzībām, viņu likumiskie pārstāvji, Valsts izglītības satura centrs, izglītības iestādes, valsts un pašvaldību komisiju vadītāji un locekļi. |
| 2. | Tiesiskā regulējuma ietekme uz tautsaimniecību un administratīvo slogu | Projekts atvieglo administratīvo slogu izglītojamo ar speciālajām vajadzībām likumiskajiem pārstāvjiem, kuriem nebūs jānogādā atzinums izglītības iestādē. Administratīvais slogs palielinās Izglītības un zinātnes ministrijai, kurai jānodrošina programmatūras papildinājumu izstrāde, testēšana un ieviešana, lai informācija par atzinumu no valsts un pašvaldību komisiju informācijas sistēmas, izmantojot automātisko datu apmaiņas mehānismu, tiek nodota VIIS. Citām sabiedrības grupām administratīvais slogs nemainās, ņemot vērā to, ka valsts un pašvaldību komisiju informācijas sistēma jau tiek lietota, kā arī to, ka izglītības iestādes jau izmanto atzinumā sniegto informāciju. |
| 3. | Administratīvo izmaksu monetārs novērtējums  | Programmatūras papildinājumu izstrādes, testēšanas un ieviešanas administratīvās izmaksas: C = (f x l) x (n x b) = (9,20 x 490) x (1x 1) = 4508 x 1= 4508 *euro*, kur: C – informācijas sniegšanas pienākuma radītās izmaksas jeb administratīvās izmaksas;f – informācijas un komunikācijas pakalpojumu speciālista vidējā darba samaksa stundā 2017. gadā – 9,20 *euro* (Centrālās statistikas pārvaldes dati);l – programmatūras papildinājumu izstrādei, testēšanai un ieviešanai nepieciešamas aptuveni 490 stundas (provizoriski norādīts kopējais prognozējamo darbu apjoma izpildes termiņš, ja programmatūras papildinājumu izstrādi, testēšanu un ieviešanu veic 1 speciālists); n – programmatūras papildinājumu iesniedzējs – 1;b – programmatūras papildinājumus paredzēts iesniegt vienu reizi – 1.Programmatūras papildinājumu izstrādes, testēšanas un ieviešanas administratīvās izmaksas Izglītības un zinātnes ministrija segs esošo valsts budžeta līdzekļu ietvaros. Projekta izpildei nepieciešamie VIIS papildinājumi tiks nodrošināti prioritārā pasākuma “Izglītības un zinātnes ministrijas resorā esošo informācijas sistēmu un centralizēti uzturamo informācijas tehnoloģiju resursu uzturēšana un attīstība”, kura ietvaros cita starpā paredzēts turpināt jaunu datu apmaiņas pakalpojumu izstrādi un ieviešanu. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija. | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Projekts ir saistīts ar šādiem grozījumiem normatīvajos aktos:1. grozījumi Ministru kabineta 2015. gada 13. oktobra noteikumos Nr.591 “Kārtība, kādā izglītojamie tiek uzņemti vispārējās izglītības iestādēs un speciālajās pirmsskolas izglītības grupās un atskaitīti no tām, kā arī pārcelti uz nākamo klasi”, no kuriem paredzēts svītrot normu, kas nosaka pienākumu vecākiem vai izglītojamajam, kurš sasniedzis pilngadību, vai atbildīgajai amatpersonai, iesniedzot izglītības iestādes vadītājam iesniegumu, lai izglītojamo pieteiktu izglītības iestādē, pievienot atzinumu, ja izglītojamais tiek uzņemts speciālās izglītības programmā vai ja viņam ieteikti atbalsta pasākumi mācību procesā, jo informācija par izglītojamiem, kuriem izglītības procesā nepieciešams papildu atbalsts un mācību satura pielāgošana, izglītības iestādēm tiks sniegta VIIS;2. grozījumi Ministru kabineta 2010. gada 17. augusta noteikumos Nr.788 “Valsts izglītības informācijas sistēmas saturs, uzturēšanas un aktualizācijas kārtība”, kas paredz papildināt noteikumus ar regulējumu, ka valsts un pašvaldību komisiju informācijas sistēmas par izglītojamo VIIS iekļauj informāciju par atzinumu. |
| 2. | Atbildīgā institūcija | Izglītības un zinātnes ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības pārstāvji varēs līdzdarboties projekta izstrādē, rakstiski sniedzot viedokli par projektu pēc tā publiskošanas ministrijas tīmekļa vietnē www.izm.gov.lv un izsludināšanas Valsts sekretāru sanāksmē, kad tas būs pieejams Ministru kabineta tīmekļa vietnē www.mk.gov.lv. |
| 2. | Sabiedrības līdzdalība projekta izstrādē | Ar projektā veicamajiem grozījumiem ir iepazīstināti valsts un pašvaldību komisiju vadītāji 2017. gada 21. aprīļa seminārā. |
| 3. | Sabiedrības līdzdalības rezultāti | Pašvaldību pedagoģiski medicīnisko komisiju vadītāju seminārā 2017. gada 21. aprīlī tika atbalstīts priekšlikums par valsts un pašvaldību komisiju informācijas sistēmas savienošanu ar VIIS, kas sniegtu izglītības iestādēm korektu informāciju par izglītojamo izglītības vajadzībām. |
| 4. | Cita informācija | Nav. |

|  |
| --- |
| **VII Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas  | Valsts izglītības satura centrs, valsts un pašvaldību komisijas (kopā 60) un visas izglītības iestādes, kas īsteno pirmsskolas izglītības programmas, pamatizglītības un vidējās izglītības programmas. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts neietekmēs pārvaldes funkcijas un institucionālo struktūru, netiks izveidotas jaunas institūcijas, likvidētas vai reorganizētas esošās institūcijas, to cilvēkresursi netiks ietekmēti.  |
| 3. | Cita informācija. | Nav. |

Izglītības un zinātnes ministre Ilga Šuplinska

Vizē:

Valsts sekretāre Līga Lejiņa

M.Reigase 67212240

mudite.reigase@visc.gov.lv;

I.Prudņikova 60001643

ilga.prudņikova@visc.gov.lv